# EMNEPLAN – E 1 Barnevern, menneske og samfunn

# del 1

## Inngår i studieprogram Bachelor barnevern.

## Emnenavn (bokmål) Barnevern, menneske og samfunn.

## Emnenavn (nynorsk) Barnevern, menneske og samfunn.

## Emnenavn (engelsk)

## Child Protecition and Child Welfare, Individual and Society.

## Emnekode (FS) 070-E1 Emnenivå Bachelorgrad, 1. syklus

## \* Emnets omfang og organisering

* Antall studiepoeng: 30
* Antall semester: 1
* Undervisningsspråk: Norsk
* Organisering av emnet: Studiestedetbasert

# EMNEPLAN – E 1 Barnevern, menneske og samfunn

del 2

Faglig innhold i emnet

Emne 1 er en introduksjon til utdanningen, arbeidet og rollen som barnevernspedagog. Studentene blir i emnet kjent med hva det innebærer å være student i barnevernspedagogutdanningen. Videre utvikler de kunnskap om det barnevernfaglige feltet, samt det faglige og juridiske grunnlaget for barnevernspedagogers arbeid. De får et første innblikk i ulike former for barnevernfaglig arbeid, yrkesetiske retningslinjer og sentrale profesjonskrav. En sammensatt profesjonell kompetanse fordrer vektlegging av en helhetlig tilnærming til oppvekst og et fokus på samspill mellom individ og system. Profesjonell kompetanse forutsetter også relasjons- og samarbeidskompetanse og evne til dokumentasjon, formidling og refleksjon over egen rolle og profesjonsutøvelse. Arbeidet med utvikling av en slik kompetanse er gjennomgående i studieprogrammet og blir påbegynt i dette emnet.

I emnet legges det videre vekt på generell kunnskap om barns utvikling, oppvekst og læring, samt sosialisering og oppvekstbetingelser i et samfunn preget av kulturelt mangfold. Sentralt i emnet er også en forståelse av betydningen av samarbeid og medvirkning og en vektlegging av de ressursene barn, unge og deres familier har.

Emnet består av tre hovedtemaer.

**Tema 1: Barnevernstudenten**I dette temaet utvikler studentene en forståelse for hva rollen som barnevernspedagogstudent innebærer. Det legges vekt på etikk, skikkethet og rettigheter og plikter som student. Temaet introduserer også krav til og arbeid med akademisk skriving, og studentene får erfaring med muntlig og skriftlig formidling, tilbakemelding og ulike gruppeprosesser. De introduseres for studieteknikk, studentmiljøtiltak og organisering av studentdemokratiet og begynner sitt arbeid med utvikling av sin profesjonelle kompetanse. Det innebærer blant annet å bli bevisst egne holdninger og væremåte og egen kommunikasjon i møte med andre som et ledd i en utvikling og en danningsprosess som pågår gjennom studiet.

**Tema 2: Introduksjon til barnevernfaglig arbeid**I dette temaet blir studentene bli kjent med barnevernets historie, mandat, organisering av statlig og kommunalt barnevern samt samfunnsmessige og juridiske rammebetingelser. De introduseres for stats- og kommunalkunnskap, juridisk metode og Barnekonvensjonen, Barnevernloven, Barneloven og FNs bærekraftsmål. Studentene tilegner seg kunnskap om barnevern som fag- og forskningsfelt og grunnlaget for kunnskapsbasert praksis. Dette inkluderer en introduksjon til vitenskapsteori og samfunnsvitenskap. Sentralt i temaet er også krav til og refleksjon omkring en sammensatt profesjonell kompetanse i møte med barn, unge og familer med komplekse og sammensatte problemer.

**Tema 3: Menneske i utvikling og samhandling**Her lærer studentene om kjennetegn på moderne oppvekst og de tilegner seg kunnskap om barndom og barneoppdragelse i et globalisert perspektiv. Begreper som mangfold, inkludering, ikke-diskriminering og likestilling belyses i dette temaet. Det legges vekt på barn og unges utvikling, lærings- og sosialiseringprosesser og den betydningen nye familieliv, relasjoner, dialog, samspill og medvirkning har for slike prosesser. Temaet belyser også urfolk, etniske minoriteter og flyktningers livssituasjon og rettigheter. Studentene skal tilegne seg kunnskap om og forståelse for samenes status som urfolk, kjenne til samenes rettigheter og samiske barns oppvekstvilkår. Studentene gjør seg kjent med ulike teorier om menneskers utvikling og tilegner seg gjenom dette et teoretisk grunnlag for å forstå utvikling og samhandling.

Forkunnskapskrav  
Opptakskravet er generell studiekompetanse (jfr. Forskrift om opptak til høgre utdanning § 2-1). Søkere som ikke fyller kriteriene for generell studiekompetanse, men som er 25 år eller eldre i opptaksåret, kan søke opptak på grunnlag av realkompetanse (jfr. Forskrift om opptak til høgre utdanning § 3-1).

Det er krav om politiattest (jfr. Forskrift om opptak til høyere utdanning § 6-1).

Læringsutbytte

Etter fullført emne er det forventet at studentene:

**Kunnskap**

* Har kunnskap om barnevernets historie, samfunnsmandat og organisering på statlig, regionalt og kommunalt nivå
* Har kunnskap om barnevernspedagogers arbeidsfelt, krav til profesjonell kompetanse og yrkesetisk verdigrunnlag
* Har kunnskap om barn og unges utvikling og læring, oppvekst og sosialisering i et flerkulturelt samfunn
* Har kunnskap om mangfold, inkludering, ikke-diskriminering og likestilling
* Kar kunnskap om urfolk, etniske minoriteter og flyktningers rettigheter og livssituasjon
* Har kunnskap om ressursorientering, medvirkning og samskaping
* Har kunnskap om relasjonens, dialogens og medvirkningens betydning i barnevernfaglig arbeid
* Har kjennskap til juridisk metode, velferdsrett og Barnekonvensjonen, Barnevernloven, Barneloven og FNs bærekraftsmål
* Har kjennskap til systematisk barnevernfaglig arbeid og betydningen av en helhetlig tilnærming til arbeid med barn og familier
* Har kjennskap til samiske barns oppvekstvilkår og deres etniske, språklige og kulturelle tilknytning
* Har kjennskap til ulike former for familieliv og familiepolitiske føringer
* Har kjennskap til innovasjon og sosialt entreprenørskap
* Har kjennskap til vitenskapsteori, hvordan kunnskap utvikles og forstås samt samfunnsvitenskapelig metode
* Har kjennskap til barns digitale hverdagsliv

**Ferdigheter**

* Kan anvende kunnskap om barn og unge, barnevernfeltet og krav til profesjonell kompetanse i fagskriving, feltarbeid og diskusjon med medstudenter
* Kan gjøre rede for og anvende begrepene sosialisering, læring, danning, utvikling, medvirkning, makt, profesjonalitet, kultur og mangfold
* Kan bruke digitale læringsplattformer og digitale verktøy
* Kan samarbeide med og gi tilbakemelding til medstudenter og etablere, gjennomføre og evaluere gruppearbeid
* Kan reflektere over egen læring, samhandling og kommunikasjon
* Kan anvende krav til fagskriving i selvstendig skriftlig arbeid
* Kan finne frem til og forstå kvalitative og kvantitative data

**Generell kompetanse**

* Har innsikt i krav til studentrollen og kan ivareta disse kravene i utdanningen
* Har innsikt i og kan begrunne hvorfor kunnskap om forvaltning, jus og politikk er en forutsetning for og inngår i profesjonell yrkesutøvelse
* Kan anvende teori og sentrale begreper for å diskutere oppvekst og utvikling og begrunne valg av teoretisk perspektiv
* Har kunnskap om krav til formidling av fagstoff både skriftlig og muntlig og kan anvende denne innsikten i utdanningen

Læringsaktiviteter

Det er varierte undervisnings- og læringsformer i emnet. Denne variasjonen er begrunnet i at studenter lærer på ulike måter og at læringsformene må tilpasses tematikk. Overordnet benyttes blended learning (blandet læring) som tilnærming. Det betyr at ulike læringsformer og læringsressurser som for eksempel lærerstyrte undervisning, studentaktive læringsformer og digitale ressurser, kombineres. Emnet har følgende læringsaktiviteter:

* **Forelesninger** på studiestedet – formidling av sentral tematikk med mulighet for dialog mellom lærere og studenter.
* **E-forelesninger** innenfor hvert tema i emnet. Disse forelesningene er ment som grunnlag for diskusjon og refleksjon som foregår i dialog mellom lærer og studenter på studiestedet. Dette gir studentene mulighet til å forberede seg for så å kunne reflektere sammen i plenum og i studiegrupper. Hensikten med denne læringsformen er å øke studentaktiviteten og legge til rette for danningsprosesser og dybdelæring.
* **Seminarer**

*Oppstartsseminar***.** Emnet innledes med et seminar som presenterer planer,   
krav og forventinger. Hensikten med dette er å tydeliggjøre gjensidige forpliktelser, avklare forventninger, skape forutsigbarhet for studentene og begrunne valg som er gjort.

*Skriveseminar.* I dette seminaret introduseres studentene for akademisk skriving innenfor ulike sjangere, og de får trening i å gi hverandre tilbakemelding på ulike former for tekster. Hensikten med dette seminaret er å lære å ivareta krav til akademisk skriving og få erfaring med hverandrevurdering som et ledd i prosessorientert tekstarbeid. Seminaret er knyttet til de skriftlige arbeidskravene og er en forberedelse til eksamen i emnet.

*Framleggsseminar.* Dette seminarer er konsentrert om faglige framlegg som gjennomføres av studentene i grupper. Målet med dette seminarer er å oppøve kompetanse knyttet til muntlig formidling og det å gi hverandre tilbakemelding både på fremstilling og faglig innhold. Seminaret er knyttet til det muntlige arbeidskravet.  
  
*Praksisseminar.* Det gjennomføres et seminar i forkant at praksisstudiene som forberedelse til disse studiene. I etterkant av praksisstudiene, gjennomføre et nytt seminar knyttet til refleksjon omkring sentrale problemstillinger/erfaringer fra praksis.  
  
*Aktivitetsseminar*. I dette seminaret jobber studentene med gruppeprosesser og aktivitetsfag. Hensikten med dette seminaret er å fremme et godt psykososialt læringsmiljø og få innblikk i aktivitetsfag om sosialpedagogisk praksis.  
  
*Innovasjonscamp* med veiledning. Her introduseres studentene for innovasjon og entreprenørskap som tilnærming til konkrete utfordringer i feltet. Seminaret gjennomføres i samarbeid med praksisfeltet og andre helse- og sosialfagsutdanninger.   
  
*Eksamensforberedende seminar.* Emnet avsluttes med et seminar der studenter og emneansvarlig i fellesskap oppsummerer emnets sentrale temaer og begreper. Hensikten med dette seminaret er å trekke tråder og samarbeide om å tegne et helhetlig bilde av emnets sentrale tematikk. Her presenteres også vurderingskriterier for eksamen i emnet.

* **Grupper**

*Studiegrupper.* Dette er grupper der studentene samarbeider om gitte oppgaver og om å tilegne seg, diskutere og forberede presentasjon av fagstoff. Slike grupper benyttes gjennom hele emnet. Noen møter i gruppene er med veileder, andre møter er studentstyrte. Hensikten med slike grupper er å skape gode gruppeprosesser og gjøre det mulig å samarbeide om faglige spørsmål/oppgaver. Når noe av arbeidet i disse gruppene er med veileder i dette emnet, er det for å sikre at det etableres hensiktsmessige samarbeidsformer og tilnærminger til tilegnelse av fagstoffet.

*Profesjonsgrupper.* I disse gruppene er ferdighetstrening og refleksjon omkring krav til profesjonsutøvelse og utvikling av egen profesjonell kompetanse det sentrale. Det gjennomføres to møter i disse gruppene med veileder til stede. Hensikten med disse gruppene er å sikre bevissthet omkring profesjonskompetanse gjennom hele studieløpet.

* **Selvstudium** omfatter e-forelesninger, lesing av pensum og arbeid med arbeidskrav/oppgaver. Slike læringsressurser er ment som strukturhjelp i selvstudium, som bidrag til kobling mellom teori og praksis og som forberedelse til læringsaktiviteter på studiestedet.
* **Faglige arbeidskrav**. Det er tre obligatoriske arbeidskrav i emnet. Disse gir retning på selvstudiet og er et ledd i å at studentene skal nå læringsutbyttet for emnet. Studentene får tilbakemelding på arbeidskravene. Denne formative vurderingen er ment som fremovermelding med fokus på videre læring (se vurdering).
* **Refleksjonsnotat.** På slutten av emnet skriver studentene et obligatorisk notat som skal omhandle refleksjon over a) utvikling av egen profesjonell kompetanse b) hva som fremmer egen læring. Dette notatet er et ledd i å bevisstgjøre studentene mht. egen profesjonsutøvelse og læring. Notatet er ikke gjenstand for vurdering. Notatet skrives i alle emner.

Praksisstudier

Praksisstudiene i dette emnet er på fire uker. I tillegg kommer til sammen en uke med forberedelse og etterarbeid. Studentene skal hovedsakelig planlegge og gjennomføre observasjon. Primærarena for praksisstudiene i dette emnet er barnehage.

Deltagelse/Obligatoriske arbeidskrav

[Det er](https://lovdata.no/dokument/SF/forskrift/2018-06-15-1090) krav om minimum 80 prosent deltakelse i obligatoriske aktiviteter som seminarer, plenumsdiskusjoner, gruppearbeid, prosjektarbeid, ferdighetstrening, praksisstudier og ekskursjoner. Begrunnelsen for kravet om obligatorisk deltakelse er at disse læringsaktivitetene innebærer læring, samarbeid og faglig dialog som er vesentlig for utvikling av en sammensatt profesjonell kompetanse. Det forutsettes at studentene møter forberedt til obligatoriske aktiviteter og har tilegnet seg den kunnskapen som er nødvendig for å kunne være aktive deltakere i slike læringsaktiviteter.

Arbeidskrav og innleveringer

Arbeidskravene, to skriftlige og et muntlig, må være vurdert til godkjent før studentene kan gå opp til eksamen i emnet.

Refleksjonsnotatet er obligatorisk og må være levert inn før emnet som helhet kan godkjennes.

Detaljert informasjon om arbeidskravene legges ut i emnerommet i Canvas.

Vurderingsformer

Arbeidskravene vurderes til godkjent/ikke godkjent. Som et ledd i den formative vurderingen, gis det tilbakemelding på arbeidskravene.

Emnet avsluttes med en 5 dagers individuell hjemmeeksamen som utgjør karakteren i emnet og blir oppført på vitnemålet. Denne eksamensformen er valgt for å fremme akademisk skriving og selvstendig arbeid med skriftlig formidling. Eksamen har et omfang på 3000 ord +/- 10 prosent. Innholdsfortegelse og litteraturliste inngår ikke i ordtellingen. Studentene skal benytte USNs mal for oppgaveskriving. Oppgaven skal leveres med kandidatnummer.   
Det gis graderte karakterer A –F, der E er laveste ståkarakter.

Hjelpemidler til eksamen

Alle

Annet

Litteratur

Utarbeides høsten 2019

\* Godkjent emneplan

Endringsbeskrivelse